Gedagte vir die dag: Meer en meer soos Jesus | Maroela Media
Ander mense moet kan sien dat ons aan Jesus behoort. Haal af daardie sluier en leef jou lewensvreugde! Dis nie nodig om jouself aan te prys of vir almal te vertel hoe goed jy is nie. Jou stille tevredenheid, jou innerlike krag, jou menslikheid en mededeelsaamheid, jou skoon taal en positiewe uit­kyk sal jou van hulle wat Jesus nie ken nie, onderskei.
Moenie op mense afstorm en hulle met geweld probeer bekeer nie. Maak vriende en gesels rustig wanneer die geleentheid hom voordoen. Hou jouself dop sodat jy niemand veroordeel en seermaak nie. Wees nederig, eerlik en opreg. Lees die Evangelies, lees Jesus se woorde, bid tot Hom om jou hart en verstand oop te maak en wag op die Heilige Gees om jou te rig en te lei.
Paulus sê vir die Korintiërs dat hulle nie nodig het om vir mekaar aanbevelingsbriewe te skryf nie. Hulle kan mekaar in die oë kyk, want alles waar­voor hulle hul beywer, staan op hul gesig geskryf. Dis vir hom 'n riem onder die hart om te sien hoe mense aan wie hy die Evangelie by 'n vorige besoek verkondig het, Jesus uitstraal. Hy gee aan God die eer omdat hy niks uit homself vermag nie.
Net so kan ek en jy nie sonder Jesus van Hom getuig nie. Leer Hom goed ken, maak sy woorde jou woorde, sy lewensuitkyk joune. Moenie agter 'n sluier van teruggetrokkenheid, minderwaardigheid of onsekerheid skuil nie. Wys vir die wêreld wie jy is, maar doen dit soos Jesus dit sou gedoen het.
Here Jesus, dankie vir u Gees in ons, u Gees van liefde, geduld, vergifnis, mededeelsaamheid en lewensvreugde.